《六月自西城归》
宋代·彭汝砺

驾言将西征，呼仆问行李。吾行无所苟，虽远亲则喜。

痴儿不知事，饮血泪如水。忆昨唐许边，逋逃聚蜂蚁。

巅崖寄巢穴，绝险不可迩。扑灭无先几，捕督误诏旨。

是时寡妻病，吾计或可止。君曰无妾私，促装勉行矣。

妾病虽云危，姑慈有足恃。是身如浮云，永诀或此始。

一马才登途，渠魁头挂市。犹虞未宁归，走讣忽在耳。

羁栖二十年，粱肉饱有几。单车行四方，岁月几万里。

私居乃如寄，方此还之彼。爱君能知分，嗜苦同甘旨。

誓欲相厥成，完百无一毁。中流即我弃，我恨无涯涘。

家贫未能去，顾惜尚壮齿。含愁复于行，嗜禄祇自鄙。

悠悠涉清汉，欲往辕更柅。沧浪照颜面，不与旧相似。

蓬鬓生雪霜，龟胸点泥滓。骄阳恰中伏，旱魃方哆侈。

山川惜阴雨，我稼病未起。高堂蔽重帘，捉扇衣屡褫。

乃兹趋长途，登降遍峛崺。简书况有限，暮晚未担弛。

山名初外朝，岌嶪超众岿。晴天出万象，扰扰谁经记。

滥觞一拳多，结构五丸累。蛟龙跨鸿濛，殿阁耸碨礧。

或植如剑戟，或覆如釜锜。或视而错愕，或行而迤逦。

或大而无当，或立而不倚。干平七峰老，秀拔匪众比。

耆旧今所贵，瞻言但擎跽。马息联八叠，培塿看冈屺。

篮舆劳攀牵，卒饿弗克仔。肺声几成雷，背汗欲濡轨。

吾疲尚能徒，走骤托杖履。岂不有林木，日昼方如燬。

晓行怯雾露，夜涉愁蛇虺。屋颓茇穷阎，鱼馁饭乾米。

田功微粱稻，圃学蕃麻枲。截筒户割漆，剥楮人抄纸。

千枫立青冥，万竹秀披靡。时时得流泉，濯溉移日晷。

清音有可乐，往往中宫徵。孰谓彼房陵，千家住清泚。

神仙隐九室，绰约如处子。安眠费春秋，官爵弃敝屣。

宝公浮杯来，宴坐有旧址。甘雨随众缘，凶年作蕃祉。

欲游嗟不遑，怅望祇悬企。东西更多山，小大或亿秭。

未经夏禹凿，想待愚公徙。横梯险相联，曲栈危半阺。

避就为俛眉，循缘或颠趾。女娲高第一，仅去天尺咫。

黎明登其颠，星宿可俯视。扶桑出晓日，洞彻及表里。

丘陵杂茧栗，草木浮糠秕。补天闻故老，岂或有此理。

天之于空虚，一大器而已。物或有不完，补之非天耻。

酒觞荐明诚，感叹至横涕。留停仰妫墟，欲至更逶迤。

烟岚相薰蒸，闇黯常及巳。杂民久薰陶，顽吏傲鞭箠。

令人愧满面，虞舜昔居此。商洛不十舍，惄焉想黄绮。

奔驰浪南北，僶俛惭禄仕。纷纷昨夜梦，慈母倚门俟。

愿骑双鸿鹄，更挟四騄駬。言乘溪上舟，出宿城边址。

峰峦欲飞去，峭拔陵天委。神奇杂鬼怪，巧绝非劂剞。

龙盘秦世松，玉滴尧时髓。波澜杂云雾，莽苍在隐几。

平生贪幽胜，短桨行复舣。一滩复一碛，却望无首尾。

崭崭边傍石，出没竞谲诡。细垂一丝缕，大作十虎兕。

冲撞非雷霆，震荡岸欲圮。鼋鼍不能游，蛟蜃得所恀。

悬流落千仞，急疾过发矢。浮生真如叶，转足见生死。

篙工相号呼，熟视但如砥。谓予且从陆，厥计亦非是。

吾生自有分，纤悉不在己。缅思濠上鱼，载顾山梁雉。

未能脱缰锁，可恨讥炉锤。孔卧弗煖席，禹行尚乘櫑。

所惭一无补，虚冒恩私被。夜凉泛明月，不寐对潇洒。

凤林莽何处，草木秀嶷嶷。槎头缩项鳊，不减河鲂美。

习池今可游，尊酒慰劳只。鸿雁杳未来，将诗寄双鲤。

作者简介：彭汝砺，字器资，祖籍江西袁州区，饶州鄱阳（今江西鄱阳滨田村）人，生于宋仁宗康定二年（1041），卒于宋哲宗绍圣二年（1095）。宋英宗治平二年（1065）乙巳科状元。彭汝砺读书为文，志于大者；言行取舍，必合于义；与人交往，必尽试敬；而为文命词典雅，有古人之风范。著有《易义》、《诗义》、《鄱阳集》等。彭汝砺去世后被安葬在江西省鄱阳县双港镇，其后裔以鄱阳滨田，双港为中心，散居全国各省市等地。